Αντώνης Καρπετόπουλος

Ο Αντώνης Καρπετόπουλος (22 Αυγούστου 1969) είναι Έλληνας δημοσιογράφος και αθλητικογράφος.

Βιογραφία
Γεννήθηκε στο Βόλο στις 22 Αυγούστου 1969.Ο διεφθαρμένος ηγέτης Σπούδασε νομικά και δημοσιογραφία στην Ρώμη της Ιταλίας. Ενώ σπούδαζε, ξεκίνησε τη συνεργασία του με το Φίλαθλο, το 1992 γράφοντας αρχικά για το ευρωπαϊκό και διεθνές ποδόσφαιρο. Σήμερα αρθρογραφεί κατά βάση για το ελληνικό ποδόσφαιρο στις εφημερίδες «Νέα», «Βήμα», SportDAy καθώς και στο προσωπικό του blog («Karpetshow, μπάλα και άλλα»).  

Στο Φίλαθλο γνωρίστηκε με τον Αντώνη Πανούτσο, με τον οποίο αργότερα συνεργάστηκαν τηλεοπτικά. Έχει επίσης εργαστεί στην Καθημερινή, το Βήμα, τα Νέα, την Sportime, την SportDay και, ραδιοφωνικά, στον ΣΠΟΡ FM (νυν BwinΣΠΟΡ FM 94.6).

Τηλεοπτικά, έχει παρουσιάσει διάφορες εκπομπές από το 2001 μέχρι και σήμερα, πολλές φορές σε συνεργασία με τον Αντώνη Πανούτσο. Τα τελευταία χρόνια εργάζεται στο ΜEGA Channel στο οποίο βρίσκεται από το 2020 κι αφού προηγουμένως δούλεψε και για τους τηλεοπτικούς σταθμούς Ant1 και Alpha καθώς και για τα κανάλια της Nova.  

Μεγαλύτερη επιτυχία του δίδυμου Πανούτσος - Καρπετόπουλος θεωρείται η καθημερινή εκπομπή «Tora Tora Tora», που παρουσίασαν τον Ιούνιο και τον Ιούλιο του 2002 για το Παγκόσμιο Κύπελλο ποδοσφαίρου εκείνης της χρονιάς στα γήπεδα της Ιαπωνίας και της Νότιας Κορέας. Ωστόσο η μεγαλύτερη τηλεθέαση σε εκπομπή τους ήταν σε αυτή για το Euro2004 πάντα στην ΕΡΤ. Εξαιρετικά επιτυχημένη και η «Αθλητική Κυριακή» που το δίδυμο αναβίωσε το 2002 κι αφού για δυο χρόνια είχε σταματήσει, ενώ ρεκόρ τηλεθέασης κατέγραψαν και στις εκπομπές «Σούπερ Μπάλα live» καθώς και στις εκπομπές για την Εθνική Ελλάδος που έκαναν στο MEGA Channel την τετραετία 2004-2008. Ο Καρπετόπουλος το 2021 παρουσίασε μόνος του για τον Αnt1 την ειδική εκπομπή για το Euro2020 ενώ το 2019 επιμελήθηκε και παρουσίασε την επιστροφή της «Σούπερ Μπάλα live» για το MEGA Channel. Αποχώρησε από την παρουσίασή της εξαιτίας προβλημάτων υγείας ένα χρόνο αργότερα, επέστρεψε όμως το καλοκαίρι του 2021 και είναι έκτοτε σταθερό μέλος της όχι όμως και κεντρικός παρουσιαστής. 

Το 2016 ο Καρπετόπουλος αποχωρώντας από τον διαδικτυακό ιστότοπο «Sport24» προχώρησε στην δημιουργία του προσωπικού του blog «Κarpetshow μπάλα και άλλα...» το οποίο ανανεώνει καθημερινά. Είναι ο μόνος Έλληνας αθλητικογράφος που διατηρεί blog με επισκεψιμότητα που ξεπερνά τους 150 χιλιάδες μηνιαίους μοναδικούς αναγνώστες. Το 2024 προχώρησε στην έκδοση του πρώτου του βιβλίου με τίτλο «Δυσκολότερο από ένα μουντιάλ» (εκδόσεις «Παπαδόπουλος») το οποίο αποτελεί την ιστορία του Κυπέλλου Εθνών Ευρώπης («Εuro») από το 1960 μέχρι σήμερα. Το βιβλίο αποτέλεσε εκδοτική επιτυχία κι απέσπασε ένα πλήθος από εγκωμιαστικές κριτικές. Η ενασχόλησή του με την ιστορία του Euro δεν υπήρξε τυχαία καθώς για μια τριετία (2013-2016) είχε υπάρξει μέλος της Επιτροπής Media της UEFA. 

H δεύτερη μεγάλη αγάπη του Αντώνη Καρπετόπουλου μετά τα σπορ είναι ο κινηματογράφος. Έχει υπάρξει συντάκτης του περιοδικού «Σινεμά», μέλος της κριτικής επιτροπής του φεστιβάλ Νύχτες Πρεμιέρας το 2015, και έχει κάνει εμφανίσεις ως ηθοποιός σε ένα πλήθος από κινηματογραφικές ταινίες και τηλεοπτικές σειρές όπως «η Κληρονόμος», η «Φαντασία», τα «Υπέροχα πλάσματα», τα «Νούμερα» κτλ. Εχει βραβευτεί από τον ΠΣΑΤ για το καλύτερο ρεπορτάζ γραπτού τύπου του 2009 («Ενα παραλίγο ελληνικό διαβατήριο για τον Μαρσέλο Σάλας - η ιστορία των ελληνοποιήσεων») δημοσιευμένο στην εφημερίδα "το ΒΗΜΑ", ενώ σπουδαία δημοσιογραφική του επιτυχία αποτελεί η αποκάλυψη της δημιουργίας της ευρωπαϊκής Σούπερλιγκ το καλοκαίρι του 2008.

Παραπομπές

Κατηγορία:Έλληνες αθλητικογράφοι